C 263/24

Grozītā vienotā dokumenta publikācija, ko pēc maznozīmīga grozījuma apstiprināšanas veic saskaņā ar Regulas (ES) Nr. 1151/2012 53. panta 2. punkta otro daļu

(2022/C 263/09)

Eiropas Komisija ir apstiprinājusi šo maznozīmīgo grozījumu saskaņā ar Komisijas Deleģētās regulas (ES) Nr. 664/2014 (1) 6. panta 2. punkta trešo daļu.

Ar šā maznozīmīgā grozījuma apstiprināšanas pieteikumu var iepazīties Komisijas datubāzē eAmbrosia.

VIENOTAIS DOKUMENTS

“GRANA PADANO”

ES Nr.: PDO-IT-0011-AM05 – 19.1.2022

ACVN (X) AĢIN ( )

1. Nosaukums(-i)

“Grana Padano”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Apraksts par produktu, uz kuru attiecas 1. punktā minētais nosaukums

Produkts ir sildītas masas cietais siers, kas lēnām nogatavināts visu gadu un ko lieto patērēšanai kā galda sieru vai rīvēšanai; to izgatavo no daļēji nokrejota svaigpiena, ko iegūst no govīm, kuru pamatbarība ir svaiga vai konservēta lopbarība un kuras slauc divas reizes dienā; siera pagatavošanai pieļaujams nodot viena slaukuma vai divu jauktu slaukumu pienu. Sieram ir cilindriska forma, rituļa sāni nedaudz izliekti vai gandrīz taisni, cilindra abas puses ir plakanas un nedaudz “apvīlētas”.

Rituļa diametrs ir 35–45 cm, sānu augstums ir 18–25 cm — atšķirības atkarīgas no izgatavošanas apstākļiem.

Svars: 24–40 kg; miza: cieta un gluda, 4–8 mm bieza.

Siera masa cieta, ar smalkgraudainu konsistenci, lauzums radiāls, lauzuma vieta zvīņojas, acojums tikko saredzams. Tauku saturs sausnā ir vismaz 32 %. Mizas krāsa zeltaini dzeltena, masas krāsa balta vai gaiši dzeltena. Siera masa smaržīga, garša smalka.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem) Slaucamo govju pamatbarību veido svaiga vai konservēta lopbarība.

Dzīvnieku pamatbarību veido svaiga vai konservēta lopbarība. To izēdina slaucamajām govīm, cietstāvošajām govīm, kā arī telēm, kas vecākas par 7 mēnešiem. Slaucamo govju barību sagatavo no fermā izaudzētām kultūrām vai ACVN “Grana Padano” ražošanas apgabalā iegūtas lopbarības.

Dienas devā ne mazāk kā 50 % sausnas jāveido lopbarībai, kurā lopbarības un citu barības līdzekļu maisījuma attiecība, rēķinot sausnā, ir ne mazāka par 1. Vismaz 75 % dienas lopbarības devas sausnas jāveido barības līdzekļiem, kas nāk no piena ražošanas apgabalā iegūtas barības.

Atļauto barības līdzekļu sarakstā ietilpst:

lopbarība, svaiga lopbarība, siens, salmi, skābbarība (nedrīkst izmantot “Trentingrana” paveida siera pagatavošanai),

pa kategorijām sagrupētas barības līdzekļu izejvielas, ar kurām drīkst papildināt lopbarību: graudaugi un to pārstrādes produkti, eļļas augu sēklas un to pārstrādes produkti, bumbuļaugi un saknes un to pārstrādes produkti, dehidratēti barības līdzekļi, cukura ražošanas blakusprodukti, pākšaugu pupiņas, taukvielas, minerālvielas, piedevas.

Izejvielas: govs svaigpiens, dabisko sūkalu ierauga kultūras, teļa kuņģa glumenieka himozīns. Piens iegūts no 4. punktā noteiktajā apgabalā audzētajām govīm.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Pagatavošanas un nogatavināšanas darbības jāveic 4. punktā noteiktajā ražošanas apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Rīvēšanas un iesaiņošanas darbības jāveic 4. punktā noteiktajā ražošanas apgabalā, jo svaigi rīvēts siers ir ļoti smalks produkts un tā organoleptisko īpašību saglabāšana prasa tūlītēju iepakošanu apstākļos, kas pasargā no izžūšanas; turklāt tūlītēja iesaiņošana iepakojumā, uz kura norādīts cilmes vietas nosaukums, var labāk garantēt rīvētā siera autentiskumu, kas šādu apstākļu dēļ ir grūtāk identificējams salīdzinājumā ar nerīvētu sieru, uz kura ir redzams identifikācijas marķējums (kā to apstiprina Tiesas 2003. gada 20. maija spriedums).

“Grana Padano” rīvētā siera izgatavošanai izmantot ACVN “Grana Padano” griešanā un saiņošanā radušos atgriezumus dažāda vai vienāda svara tāfelīšu, kubiņu, galodu un citu formu veidā atļauts tikai ar šādiem nosacījumiem: mizas daudzums nedrīkst pārsniegt 18 %; to ACVN “Grana Padano” siera rituļu izsekojamībai, no kuriem iegūti atgriezumi, jābūt pastāvīgi garantētai; ja atgriezumi tiks izmantoti vēlāk un/vai pārvesti no viena uzņēmuma uz citu, tie jātur atsevišķi un jāsašķiro pēc reģistrācijas numura un izgatavošanas mēneša; atgriezumus var pārvest tikai viena siera ražošanas uzņēmuma vai uzņēmumu grupas ietvaros. Tādējādi “Grana Padano” rīvētā siera iegūšanai izmantojamos atgriezumus nedrīkst pārdot kā atsevišķu produktu.

3.6. Ar reģistrēto nosaukumu apzīmētā produkta marķēšanas īpašie noteikumi

Oficiālo marķējumu, ar ko apliecina, ka siers atbilst prasībām aizsargāta cilmes vietas nosaukuma “Grana Padano” izmantošanai, un kam tādēļ jābūt uz visiem ar ACVN “Grana Padano” apzīmētiem siera rituļiem, veido rombveida zīmējums, uz kurā ar lielajiem burtiem ir ierakstīti vārdi “GRANA” un “PADANO”. Romba augšējā un apakšējā stūrī ar noapaļotām virsotnēm attiecīgi ierakstīti iniciāļi “G” un “P”.

Apdrukas lentes, ko, siera masu iepildot veidnēs, izmanto izcelsmes marķējuma iespiešanai uz siera rituļiem, veido virkne ar punktētām svītrām iezīmētu rombu, kuru iekšpusē pārmaiņus ierakstīti vārdi “GRANA” un “PADANO”, norādīti identifikācijas dati par siernieku, kā arī izgatavošanas mēnesis un gads.

Tikai Trento autonomajā provincē izgatavotajam sieram, kas apzīmēts ar ACVN “Grana Padano”, un ar nosacījumu, ka tā izgatavošanā ticis izmantots piens, kas iegūts no govīm, kurām izēdina rupjo lopbarību, bet nekad neizēdina nekādu skābbarību, ir atļauts izmantot “TRENTINGRANA” paveida sieram paredzētās īpašās apdrukas lentes, ko veido virkne ar punktētām svītrām iezīmētu rombu, uz kuriem norādīts arī vārds “TRENTINO”; centrālajā daļā stilizētu kalnu attēlu vidū no labās puses uz kreiso un no kreisās puses uz labo lasāms vārds “TRENTINO”.

Līdztekus apdrukas lentēm izcelsmes identificēšanu papildus nodrošina kazeīna plāksnītes ar uzrakstu “Grana Padano”, izgatavošanas gadu, kā arī burtu un ciparu kodu, ar ko nepārprotami identificē katru rituli.

Siers “Grana Padano”, kas ražošanas apgabalā veidnē nogatavināts vismaz 20 mēnešus un kam piemīt visas turpmāk minētās īpašības, var apzīmēt ar uzrakstu “RISERVA” [rezerve]:

— klasificēts kategorijā “scelto sperlato” [“sertificēta augstākā kvalitāte”];

— siera masa ar redzamu graudainumu, konsistence ir tāda, ka tās lauzums ir precīzi radiāls, lauzuma vieta zvīņojas;

— viendabīga balta vai gaiši dzeltena krāsa;

— bez neparastas smakas;

— aromātiska un maiga garša.

Piederību pie kategorijas “Grana Padano” RISERVA, iededzinot otru marķējumu, norāda uz siera rituļa sāniem tad, ja izgatavotājs to pieprasa, un to izdara tādā pašā kārtībā, kādā norāda ACVN marķējumu.

Attiecīgo marķējumu veido apļveida zīmējums, kas centrā šķērsvirzienā sadalīts ar platu joslu, kuras augšu un apakšu norobežo divas paralēlas līnijas; šajā joslā ar lielajiem burtiem ir rakstīts vārds “RISERVA”. Attēla augšdaļā ar lielajiem burtiem ir rakstīts vārds “OLTRE” un skaitlis “20”, savukārt tā apakšdaļā ar lielajiem burtiem ir rakstīts vārds “MESI” [tas nozīmē, kas siers ir “nogatavināts ilgāk par 20 mēnešiem”].

Ja sieru ir iepakojuši pilnvaroti iepakotāji, uz tā iepakojuma jānorāda “Grana Padano” logotips.

Oficiālais marķējums, kas drukāts uz iepakojuma un ar ko apliecina, ka produkts atbilst prasībām aizsargāta cilmes vietas nosaukuma “Grana Padano” izmantošanai, kā aprakstīts šā 3.6. punkta sākumā, nedaudz atšķiras, jo romba augšējā un apakšējā stūrī nav burtu “G” un “P”. Tam tiek izmantota Pantone 109 C fona krāsa un tāda pati forma kā dizainparaugā, tikai melnas krāsas elements ir nedaudz lielāks.

Parametri logotipa atveidošanai uz iepakojuma ir šādi:

Skaidrojums:

Tratto uz nero elements melnā krāsā Tratto per giallo elements dzeltenā krāsā Marchio completo marķējuma kopskats

Iepakojumi, kuros ietilpst ar ACVN “Grana Padano” apzīmētais siers, kas pagatavots pēc še iepriekš norādītā īpaša “TRENTINGRANA” paveida prasībām, atšķiras ar to, ka uz paša iepakojuma un uz attiecīgā reklāmas materiālā atveidots šāds attēls:

Pēc tam, kad, veicot otro kvalitātes verifikāciju, ir pārbaudīta atbilstība kvalitātes prasībām, iepakotajiem produktiem piemēro šādas papildu kategorijas: “Grana Padano” RISERVA Oltre 20 Mesi un “Grana Padano” RISERVA Oltre 24 Mesi [nogatavināts ilgāk par 24 mēnešiem].

Faktiskā nogatavināšanas laikposma norādīšana uz “Grana Padano” iepakojuma ir atļauta tāda siera gadījumā, kas nogatavināts ilgāk par 12 mēnešiem.

Tomēr šāds precizējums nav obligāts. Tomēr ja marķējumā to iekļauj, tad nogatavināšanas laikposms jānorāda uz visiem iepakojumiem, attiecīgo skaitli un vārdus “Oltre X mesi” (“nogatavināts ilgāk par X mēnešiem”) ierakstot dzeltenā krāsā uz melnas krāsas fona.

Parametri nogatavināšanas laikposma norādīšanai ir šādi:

uz iepakojumiem, kuros ietilpst siers “Grana Padano” RISERVA Oltre 20 Mesi [nogatavināts ilgāk par 20 mēnešiem], iepriekš aprakstīto logotipu “Grana Padano” papildina logotips, kas iededzināts uz siera rituļa.

Attiecīgā logotipa elementi ir šādi: apļveida zīmējums, kas centrā šķērsvirzienā sadalīts ar platu joslu, kuras augšu un apakšu norobežo divas paralēlas līnijas; šīs joslas centrā ar lielajiem burtiem ir rakstīts vārds “RISERVA”. Attēla augšdaļā ar lielajiem burtiem ir rakstīts vārds “OLTRE” un skaitlis “20”, savukārt tā apakšdaļā ar lielajiem burtiem ir rakstīts vārds “MESI”.

Zelta krāsas uzraksts uz melna fona; tāda pati forma kā dizainparaugā, tikai zelta krāsas elements ir nedaudz lielāks.

Parametri attiecīga logotipa atveidošanai uz iepakojuma ir šādi:

Skaidrojums:

C Ciāns M Fuksīns Y Dzeltena krāsa Key Dominējoša krāsa (melna) (Si veda a sotto) (Sk. turpmāk) Posizione Iestatījumi

Uz tāda siera “Grana Padano” iepakojuma, kuram uz rituļa tika iepriekš iededzināta norāde “RISERVA - Oltre 20 Mesi”, precizējums par faktisko nogatavināšanas laikposmu ir atļauts tad, ja siers nogatavināts ilgāk par 24 mēnešiem.

Tomēr šāds precizējums nav obligāts. Bet ja marķējumā to iekļauj, tad nogatavināšanas laikposms jānorāda uz visiem iepakojumiem, izmantojot atbilstošu logotipu, kas līdzīgs iepriekš aprakstītajam “RISERVA - Oltre 20 Mesi” logotipam, tikai uz zelta krāsas fona rakstīts melnā krāsā.

Parametri attiecīga specifiska logotipa atveidošanai ir šādi:

Skaidrojums:

C Ciāns M Fuksīns Y Dzeltena krāsa Key Dominējoša krāsa (melna) (Si veda a sotto) (Sk. turpmāk) Posizione Iestatījumi

Tāpat kā siera “RISERVA - OLTRE 20 MESI” gadījumā, uz iepakojuma ar šo logotipu ir jāatveido iepriekš aprakstītais logotips “Grana Padano”.

Nogatavināšanas laikposma logotipi atbilst attiecīgajam siera vecumam, kas skaidri norādīts šajā diagrammā:

Skaidrojums:

Sviluppo loghi stagionatura Nogatavināšanas laikposma logotipi atbilstīgi siera vecumam

4. Ģeogrāfiskā apgabala īsa definīcija

Ar ACVN “Grana Padano” apzīmētā siera ražošanas un rīvēšanas apgabals atrodas šādu provinču teritorijā: Alessandria, Asti, Biella, Cuneo, Novara, Torino, Verbania, Vercelli, Bergamo, Brescia, Como, Cremona, Lecco, Lodi, Mantova (Po upes kreisajā krastā), Milano, Monza, Pavia, Sondrio, Varese, Trento, Padova, Rovigo, Treviso, Venezia, Verona, Vicenza, Bologna (Reno upes labajā krastā), Ferrara, Forlì Cesena, Piacenza, Ravenna un Rimini; tajā iekļautas arī šādu Bolzano provinces pašvaldību teritorija: Anterivo, Lauregno, Proves, Senale-S. Felice un Trodena.

5. Saikne ar ģeogrāfisko apgabalu

Ar ACVN “Grana Padano” apzīmētā produkta ražošanas apgabals galvenokārt atrodas Po ielejas reģionā, tas ir Po upes gultnes ģeogrāfiskais apgabals, kuram raksturīgas aluviālas un fluvioglaciālas izcelsmes upju palieņu līdzenuma augsnes ar augstu gruntsūdens līmeni: tās ir vienas no auglīgākajām pasaulē un vienas no piemērotākajām lopbarības ražošanai.

Turklāt šīs augsnes īpašības un apgabala specifiskais mikroklimats ļauj audzēt kukurūzu, kas ir pamatbarība slaucamajām govīm, kuru pienu izmanto ar ACVN “Grana Padano” apzīmētā siera ražošanai, jo kukurūza var veidot līdz 50 % no izēdināmās barības sausnas.

Jau 11. gadsimtā uzsāktā Po ielejas reģiona augsnes meliorācijas un irigācijas sistēmas izveidošana ir kļuvusi par priekšnosacījumu govju audzēšanai šajā apvidū. Rezultātā ieguva lielus izslaukumus, un piena bija par daudz vietējo iedzīvotāju vajadzību apmierināšanai, tādēļ tas veicināja un radīja nepieciešamību pārstrādāt pienu ilgstoši uzglabājamā sierā. Arī tagad apgabalā pieejams liels lopbarības, īpaši kukurūzas, daudzums, kas apvienojumā ar bagātīgajiem ūdens resursiem ir galvenais nosacījums govju audzēšanas turpināšanai un piena iegūšanai.

Ar ACVN “Grana Padano” apzīmētā siera specifiku raksturo šādi rādītāji:

— siera rituļa izmēri un svars,

— ar izgatavošanas paņēmieniem saistītā siera masas īpašā struktūra — tipiska graudaina konsistence, lauzuma vietā tipiski zvīņojas,

— siera masas krāsa balta vai gaiši dzeltena, garša izsmalcināta, aromāts smaržīgs, ko nodrošina liela vaskgatavības pakāpē esošas kukurūzas daudzuma izmantošana govju barībā,

— ūdens un tauku daudzums vienāds ar olbaltumvielu daudzumu,

— augsta olbaltumvielu sadalīšanās pakāpe peptonos, peptīdos un brīvajās aminoskābēs,

— laba uzglabājamība ilgas nogatavināšanās laikā, arī tad, ja siers nogatavinās ilgāk par 20 mēnešiem.

ACVN “Grana Padano” saikni ar tā ražošanas apgabalu garantē šādi apstākļi:

— Po ielejas labā apgāde ar ūdeni, kas nodrošina ievērojamu lopbarības daudzumu, kuru veido galvenokārt vaskgatavības pakāpē esoša kukurūza, piešķir siera masai tādas raksturīgas īpašības kā balta vai gaiši dzeltena krāsa un izsmalcināts aromāts. Tā kā govīm izēdina kukurūzas skābbarību vai vaskgatavības pakāpē novāktas kukurūzas skābbarību, dzīvnieku barības devā mazāk ir tādu ar krāsvielām bagātu sastāvdaļu kā karotīns, antociāns un hlorofils nekā to būtu tad, ja govīm izēdinātu dažādu sugu zaļbarību vai dažāda sastāva sienu. Šī krāsvielām nabadzīgā lopbarība veidojas, nenogatavojušos kukurūzu pārstrādājot skābbarībā,

— svaigpiena izmantošana, kas nodrošina šim apgabalam tipisko pienskābes baktēriju iesaisti siera pagatavošanas procesā,

— dabisko sūkalu ierauga izmantošana, kas nodrošina pastāvīgu mikrobioloģisku saikni ar ražošanas apgabalu. Vietējais piens, pārvēršoties sūkalās, tātad kļūstot par dabisku sūkalu ieraugu, kur savairojušās pienskābes baktērijas, faktiski ir gan saikne, kas iegūto sieru saista ar tā ražošanas apgabalu, gan arī nodrošina izcelsmes apgabalam tipisko pienskābes baktēriju pastāvīgu un nepārtrauktu darbību siera pagatavošanas procesā, piešķirot ar ACVN “Grana Padano” apzīmētajam sieram galvenās raksturīgās īpašības. Saikni starp produkta īpašībām un tā cilmes apgabalu nodrošina arī siera meistars, kam vienmēr ir galvenā un noteicošā nozīme ACVN “Grana Padano” pagatavošanā. Arī šodien piena pārstrāde ar ACVN “Grana Padano” apzīmētajā sierā ir uzticēta siera meistariem, nevis tehniķiem vai zinātniskajiem darbiniekiem.

Atsauce uz specifikācijas publikāciju

Produkta specifikācijas pilnais teksts ir pieejams tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības, pārtikas un mežsaimniecības politikas ministrijas tīmekļa vietnes mājaslapu (www.politicheagricole.it) un tad uzklikšķinot uz “Qualità e sicurezza” (ekrāna augšdaļas labajā pusē) un, visbeidzot, uz “Disciplinari di Produzione all’esame dell’UE”.

(1) OV L 179, 19.6.2014., 17. lpp.